b'\n_START_ARTICLE_\nGenesis\n_START_SECTION_\n1967-1970: \xc3\x8enceputul\n_START_PARAGRAPH_\nGenesis s-a format \xc3\xaen 1967 c\xc3\xa2nd Peter Gabriel \xc8\x99i Tony Banks erau elevi la Charterhouse School \xc3\xaen Godalming. Componen\xc8\x9ba original\xc4\x83 Genesis era format\xc4\x83 din Peter Gabriel (voce), Anthony Phillips (chitar\xc4\x83), Tony Banks (clape), Mike Rutherford (chitar\xc4\x83 \xc8\x99i chitar\xc4\x83 bass) \xc8\x99i Chris Stewart (tobe)._NEWLINE_Jonathan King, un absolvent al \xc8\x99colii din Charterhouse, a asistat la un concert din Charterhouse, c\xc3\xa2nd trupa \xc3\xaenc\xc4\x83 era la \xc8\x99coal\xc4\x83. Dup\xc4\x83 concert, un alt student i-a dat lui King o band\xc4\x83 cu melodii \xc3\xaenregistrate de trup\xc4\x83 iar acesta s-a g\xc3\xa2ndit s\xc4\x83 \xc3\xaei fac\xc4\x83 s\xc4\x83 semneze un contract. King a numit trupa "Genesis" (dup\xc4\x83 ce \xc3\xaenainte a sugerat numele "Gabriel\'s Angels")._NEWLINE_Primul album, From Genesis to Revelation, a fost lansat \xc3\xaen martie 1969 prin Decca Records. \xc3\x8en timpul sesiunii de \xc3\xaenregistr\xc4\x83ri, Stewart a fost \xc3\xaenlocuit cu John Silver la tobe. Trupa a \xc3\xaenregistrat o serie de melodii pop influen\xc8\x9bate de stilul trupei Bee Gees, una din trupele preferate ale lui King la vremea respectiv\xc4\x83. Primul lor single, The Silent Sun, a fost lansat \xc3\xaen februarie 1968. Albumul nu s-a v\xc3\xa2ndut bine dar trupa, la \xc3\xaendemnul lui King, a hot\xc4\x83r\xc3\xa2t s\xc4\x83 \xc3\xae\xc8\x99i continue cariera \xc3\xaen muzic\xc4\x83. King de\xc8\x9bine drepturile asupra melodiilor de pe album \xc8\x99i l-a relansat de-a lungul timpului sub diferite denumiri, inclusiv In the Beginning, Where the Sour Turns to Sweet, Rock Roots: Genesis, ...And the Word Was \xc8\x99i, cel mai recent, The Genesis of Genesis._NEWLINE_Silver a fost \xc3\xaenlocuit cu John Mayhew \xc3\xaenainte de \xc3\xaenregistr\xc4\x83rile la albumul Trespass. Apoi Genesis a semnat un contract cu Charisma Records._NEWLINE_Trespass a fost modelul pentru albumele trupei din anii 1970 - lung, uneori operatic, cu piese care sem\xc4\x83nau cu stilul unor trupe de rock progresiv ca Yes, King Crimson \xc8\x99i Gentle Giant. Albumul Trespass includea elemente caracteristice rock-ului progresiv cum ar fi aranjamente elaborate \xc8\x99i schimb\xc4\x83ri ale m\xc4\x83surii, dup\xc4\x83 cum se poate observa \xc3\xaen melodia de nou\xc4\x83 minute The Knife._NEWLINE_S\xc4\x83n\xc4\x83tatea precar\xc4\x83 \xc8\x99i frica de scen\xc4\x83 l-au f\xc4\x83cut pe Phillips s\xc4\x83 p\xc4\x83r\xc4\x83seasc\xc4\x83 trupa \xc3\xaen vara anului 1970. Phillips avea s\xc4\x83 \xc3\xaenregistreze numeroase albume solo, uneori \xc3\xaen colaborare cu al\xc8\x9bi membri Genesis. Plecarea lui Phillips i-a traumatizat pe Banks \xc8\x99i Rutherford, ceea a cauzat trupa s\xc4\x83 se \xc3\xaentrebe dac\xc4\x83 s\xc4\x83 continue sau nu. Totu\xc8\x99i, membrii r\xc4\x83ma\xc8\x99i au hot\xc4\x83r\xc3\xa2t s\xc4\x83 continue, \xc3\xaenlocuind pe Mayhew \xc8\x99i Phillips cu Phil Collins la tobe \xc8\x99i Mick Barnard la chitar\xc4\x83 \xc3\xaen toamna anului 1970. Perioada lui Barnard a fost scurt\xc4\x83 \xc8\x99i a fost inlocuit cu Steve Hackett, fost membru al trupei Quiet World, \xc3\xaen ianuarie 1971, consolid\xc3\xa2nd astfel componen\xc8\x9ba clasic\xc4\x83 de cinci oameni a trupei din anii 1970.\n_START_SECTION_\n1971-1975: Perioada clasic\xc4\x83\n_START_PARAGRAPH_\nCollins \xc8\x99i Hackett \xc8\x99i-au f\xc4\x83cut debutul de studio \xc3\xaen 1971 cu albumul Nursery Crime, care con\xc8\x9bine melodia epic\xc4\x83 The Musical Box \xc8\x99i prima melodie a lui Collins ca solist vocal, For Absent Friends. De asemenea, melodia a fost prima compus\xc4\x83 de noii membri Collins \xc8\x99i Hackett \xc3\xaen cadrul trupei. Doi ingineri de sunet au fost angaja\xc8\x9bi dar au renun\xc8\x9bat iar John Burns a preluat \xc3\xaenregistr\xc4\x83rile pentru restul albumului, \xc3\xaencep\xc3\xa2nd astfel o colaborare de trei albume dintre Burns \xc8\x99i trupa. Foxtrot a fost lansat \xc3\xaen octombrie 1972 \xc8\x99i con\xc8\x9bine ceea ce a fost descris ca "una dintre cele mai des\xc4\x83v\xc3\xa2r\xc8\x99ite lucr\xc4\x83ri ale trupei", melodia epica de 23 de minute Supper\'s Ready. Alte melodii cum ar fi Watcher of the Skies au sigilat reputa\xc8\x9bia lor ca autori de melodii \xc8\x99i interpre\xc8\x9bi. Reputa\xc8\x9bia teatral\xc4\x83 a lui Gabriel de pe scen\xc4\x83, care includea numeroase costume elaborate, au f\xc4\x83cut trupa o popular\xc4\x83 forma\xc8\x9bie live. Genesis Live a fost \xc3\xaenregistrat \xc3\xaen timpul turneului de promovare a albumului Foxtrot, cu pu\xc8\x9bin timp \xc3\xaenainte ca urm\xc4\x83torul album s\xc4\x83 fie lansat._NEWLINE_Selling England by the Pound a fost lansat \xc3\xaen noiembrie 1973 \xc8\x99i a fost bine v\xc4\x83zut de critici \xc8\x99i fani. Gabriel a insistat asupra titlului deoarece dorea s\xc4\x83 combat\xc4\x83 impresia conform c\xc4\x83reia Genesis se orienteaz\xc4\x83 prea mult c\xc4\x83tre pia\xc8\x9ba american\xc4\x83. Selling England by the Pound con\xc8\x9bine a doua pies\xc4\x83 a lui Collins ca solist vocal, More Fool Me. Albumul mai con\xc8\x9bine Firth of Fifth \xc8\x99i I Know What I Like (In Your Wardrobe); aceste melodii au devenit parte din repertoriul lor live iar ultima a devenit primul lor single care s\xc4\x83 intre \xc3\xaen topuri, urc\xc3\xa2nd p\xc3\xa2n\xc4\x83 pe locul 21 \xc3\xaen topurile britanice._NEWLINE_\xc3\x8en 1974, Genesis a \xc3\xaenregistrat un album conceptual dublu, The Lamb Lies Down on Broadway, care a fost lansat pe 18 noiembrie. Spre deosebire de melodiile lungi de pe albumele precedente, The Lamb Lies Down on Broadway este o colec\xc8\x9bie de piese mai scurte. Trupa a pornit \xc3\xaentr-un turneu mondial de promovare a albumului, sus\xc8\x9bin\xc3\xa2nd 102 concerte. \xc3\x8en timpul concertelor, Genesis a dezvoltat utilizarea de lasere \xc8\x99i alte efecte de lumin\xc4\x83, majoritatea fiind construite de tehnicianul olandez Theo Botschuijver._NEWLINE_Crearea ambi\xc8\x9biosului The Lamb Lies Down on Broadway a cauzat unele tensiuni \xc3\xaen cadrul trupei, \xc3\xaen special \xc3\xaentre Gabriel \xc8\x99i Banks. Gabriel scria versurile iar ceilal\xc8\x9bi membri compuneau muzica, cu excep\xc8\x9bia pieselor Counting Out Time \xc8\x99i The Carpet Crawlers. \xc3\x8en timpul turneului Lamb, Gabriel a anun\xc8\x9bat membrii trupei c\xc4\x83 a decis s\xc4\x83 p\xc4\x83r\xc4\x83seasc\xc4\x83 trupa, preciz\xc3\xa2nd ca motive \xc3\xaenstr\xc4\x83inarea de ceilal\xc8\x9bi membri \xc8\x99i problemele de c\xc4\x83snicie \xc8\x99i na\xc8\x99terea dificil\xc4\x83 a primului s\xc4\x83u copil. Totu\xc8\x99i, a r\xc4\x83mas cu trupa pentru a termina turneul. C\xc3\xa2\xc8\x9biva ani mai t\xc3\xa2rziu Collins a spus c\xc4\x83 ceilal\xc8\x9bi membri "...nu au fost \xc8\x99oca\xc8\x9bi de plecarea lui Peter deoarece o \xc8\x99tiau de ceva vreme." Trupa a decis s\xc4\x83 continue f\xc4\x83r\xc4\x83 Gabriel._NEWLINE_Primul album solo al lui Gabriel, Peter Gabriel 1977, con\xc8\x9bine hitul Solsbury Hill, o alegorie ce se refer\xc4\x83 la plecarea sa din trup\xc4\x83.\n_START_SECTION_\n1976-1977: Perioada \xc3\xaen patru oameni\n_START_PARAGRAPH_\nTrupa a audiat peste 400 de c\xc3\xa2nt\xc4\x83re\xc8\x9bi pentru a g\xc4\x83si un \xc3\xaenlocuitor pentru Gabriel. \xc3\x8en cele din urm\xc4\x83, trupa l-a ales pe Phil Collins ca solist vocal pentru albumul din 1976, A Trick of the Tail. Criticii au spus c\xc4\x83 Phil suna "mai mult a Gabriel dec\xc3\xa2t Gabriel". \xc3\x8en ciuda succesului \xc3\xaenregistrat de album, trupa era \xc3\xaengrijorat\xc4\x83 \xc3\xaen privin\xc8\x9ba concertelor, care acum nu mai aveau costuma\xc8\x9bia elaborat\xc4\x83 \xc8\x99i comportamentul dramatic al lui Gabriel. Deoarece Collins avea nevoie de asisten\xc8\x9ba unui al doilea tobo\xc8\x99ar, Bill Bruford, tobo\xc8\x99arul trupei Yes \xc8\x99i King Crimson, a fost angajat pentru turneul din 1976. Primul concert f\xc4\x83r\xc4\x83 Gabriel a fost \xc3\xaen London, Ontario, Canada pe 26 martie 1976._NEWLINE_Mai t\xc3\xa2rziu \xc3\xaen acel an Genesis a \xc3\xaenregistrat Wind & Wuthering, primul din cele dou\xc4\x83 albume care s\xc4\x83 fie \xc3\xaenregistrat la Relight Studios \xc3\xaen Hilvarenbeek, Olanda. Lansat \xc3\xaen decembrie 1976, albumul a preluat a doua parte din titlu din romanul Wuthering Heights (La r\xc4\x83scruce de v\xc3\xa2nturi) de Emily Bronte, a c\xc4\x83rei ultim\xc4\x83 fraz\xc4\x83 "how anyone could ever imagine unquiet slumbers for the sleepers in that quiet earth" a inspirat titlul a \xc8\x99apte din cele opt piese de pe album._NEWLINE_Pentru turneul din 1977, tobo\xc8\x99arul Chester Thompson a fost angajat. Presta\xc8\x9biile lui Collins \xc3\xaen concertele Genesis erau diferite de presta\xc8\x9biile teatrale ale lui Gabriel iar interpret\xc4\x83rile sale ale melodiilor mai vechi erau mai u\xc8\x99oare \xc8\x99i subtile._NEWLINE_\xc3\x8en vara anului 1977, Hackett p\xc4\x83r\xc4\x83se\xc8\x99te trupa.\n_START_SECTION_\n1978-1979: \xc3\x8enceputul perioadei \xc3\xaen trei oameni\n_START_PARAGRAPH_\nDup\xc4\x83 desp\xc4\x83r\xc8\x9birea de Hackett, Rutherford a devenit chitaristul principal, iar trupa a decis s\xc4\x83 continue sub form\xc4\x83 de trio. \xc3\x8en 1978, Genesis a \xc3\xaenregistrat albumul ...And Then There Were Three..., iar pentru turneul de promovare, trupa l-a angajat pe Daryl Stuermer ca \xc3\xaenlocuitor pentru Hackett. Albumul con\xc8\x9bine single-ul Follow You Follow Me, care a ajuns \xc3\xaen top 10 \xc3\xaen topurile britanice \xc8\x99i \xc3\xaen top 40 \xc3\xaen cele americane._NEWLINE_Trupa a continuat cu turneele constant, timp de doi ani, iar \xc3\xaen 1979, Collins i-a informat pe ceilal\xc8\x9bi membri despre probleme sale din familie, iar trupa a decis s\xc4\x83 intre \xc3\xaen pauz\xc4\x83 p\xc3\xa2n\xc4\x83 c\xc3\xa2nd Collins va fi disponibil. \xc3\x8en acest timp, Rutherford \xc8\x99i Banks au lucrat la c\xc3\xa2teva albume solo, cu ajutor de la Chester Thompson, respectiv Anthony Philips._NEWLINE_Dup\xc4\x83 \xc3\xaencercarea de a \xc3\xae\xc8\x99i salva c\xc4\x83snicia (ce s-a terminat cu un divor\xc8\x9b), Collins s-a re\xc3\xaentors \xc3\xaen studio, iar trupa a \xc3\xaenceput preg\xc4\x83tirile pentru noul album \xc3\xaen octombrie.\n_START_SECTION_\n1980-1984: Duke, Abacab, Genesis\n_START_PARAGRAPH_\nGenesis a \xc3\xaenceput \xc3\xaenregistr\xc4\x83rile pentru noul album, Duke, \xc3\xaen ultima lun\xc4\x83 a anului. Spre deosebire de albumele precedente, Duke a fost realizat \xc3\xaen mare parte din melodii compuse de c\xc3\xa2te un singur membru. Schimbarea de stil muzical de la rock progresiv la pop rock era din ce \xc3\xaen ce mai evident\xc4\x83, iar Duke devenea primul album care s\xc4\x83 ajung\xc4\x83 pe prima pozi\xc8\x9bie \xc3\xaen topurile britanice. Albumul con\xc8\x9bine single-ul Turn It On Again, care a devenit una din cele mai reprezentative melodii ale trupei. Turneul de promovare a cuprins aceea\xc8\x99i formul\xc4\x83, cu cei trei membri ai trupei ajuta\xc8\x9bi de Stuermer \xc8\x99i Thompson. Banks a declarat ca Duke este albumul s\xc4\x83u preferat._NEWLINE_Dup\xc4\x83 Duke, a urmat albumul Abacab. Film\xc4\x83rile au fost realizate \xc3\xaentr-un nou studio din Surrey, \xc3\xaen 1981. Cu Abacab, trupa a continuat s\xc4\x83 se \xc3\xaendrepte spre pop rock, iar albumul a primit critici pozitive \xc8\x99i a ajuns pe prima pozi\xc8\x9bie \xc3\xaen topurile britanice, remarc\xc3\xa2ndu-se pentru melodiile Abacab sau Keep It Dark. Turneul de promovare a marcat o premier\xc4\x83 pentru trup\xc4\x83 \xc3\xaen folosirea unui sistem de iluminat scena automat._NEWLINE_\xc3\x8en 1982, trupa s-a reunit cu Peter Gabriel \xc8\x99i Steve Hackett pentru un concert cu melodiile din perioada clasic\xc4\x83. Concertul s-a numit Six Of The Best, \xc3\xaen ciuda faptului c\xc4\x83 cei cinci au fost \xc3\xaenso\xc8\x9bi\xc8\x9bi de Stuermer \xc8\x99i Thompson, iar num\xc4\x83rul lor era 7._NEWLINE_\xc3\x8en 1983, trupa a lansat albumul eponim "Genesis". Numele albumului a venit de la faptul c\xc4\x83 fiecare membru al forma\xc8\x9biei a contribuit la fiecare melodie. Albumul ajungea pe prima pozi\xc8\x9bie din topurile britanice, iar melodia "Mama" a ob\xc8\x9binut cea mai buna clasare a unui single din istoria trupei \xc3\xaen topurile britanice p\xc3\xa2n\xc4\x83 \xc3\xaen prezent, locul 4. De asemena, albumul con\xc8\x9bine \xc8\x99i alte single-uri ce s-au clasat bine, precum That\'s All sau Home By The Sea. \xc3\x8en plus, trupa a realizat un amestec de melodii vechi de aproximativ 15 minute special pentru turneul de promovare.\n_START_SECTION_\n1985-1996: Invisible Touch, We Can\'t Dance \xc8\x99i plecarea lui Collins\n_START_PARAGRAPH_\nAlbumul Invisible Touch a fost lansat \xc3\xaen 1986 \xc8\x99i este p\xc3\xa2n\xc4\x83 \xc3\xaen prezent cel mai bine v\xc3\xa2ndut album al trupei, cu peste 15 milioane de exemplare v\xc3\xa2ndute \xc3\xaen toat\xc4\x83 lumea. Albumul con\xc8\x9bine 5 single-uri care s-au aflat pe primele cinci pozi\xc8\x9bii \xc3\xaen topurile americane, iar melodia Invisible Touch a ajuns pe prima pozi\xc8\x9bie. Turneul de promovare a fost din nou de mare succes, forma\xc8\x9bia concert\xc3\xa2nd de patru ori \xc3\xaen perdioada 1-4 iulie 1987 pe Stadionul Wembley cu toate biletele v\xc3\xa2ndute \xc3\xaen toate cele 4 concerte, cu o audien\xc8\x9b\xc4\x83 de aproximativ 300.000 de fani. Trupa a intrat \xc3\xaentr-o pauz\xc4\x83 de cinci ani, fiecare membru lucr\xc3\xa2nd \xc3\xaen acest timp la cariera solo. Phil Collins a devenit un artist de mare succes al muzicii pop rock, iar Mike Rutherford a \xc3\xaenfiin\xc8\x9bat trupa Mike + The Mechanics care urma s\xc4\x83 devin\xc4\x83 la r\xc3\xa2ndul ei un succes interna\xc8\x9bional._NEWLINE_Cei trei s-au \xc3\xaentors \xc3\xaen studio peste 5 ani pentru a \xc3\xaenregistra un nou album, numit We Can\'t Dance. Acesta a fost un succes interna\xc8\x9bional \xc8\x99i a devenit al doilea cel mai bine v\xc3\xa2ndut album Genesis p\xc3\xa2n\xc4\x83 \xc3\xaen prezent \xc8\x99i con\xc8\x9bine single-ul I Can\'t Dance, un hit al perioadei. Turneul de promovare s-a numit The Way We Walk \xc8\x99i s-a \xc3\xaemp\xc4\x83r\xc8\x9bit pe hit-urile pop \xc8\x99i operele de rock progresiv. Acesta a con\xc8\x9binut din nou un amestec de melodii vechi, de aproximativ 20 de minute, ce a fost primit foarte bine de fani. Un concert a fost \xc3\xaenregistrat \xc8\x99i lansat sub form\xc4\x83 de DVD cu numele The Way We Walk \xe2\x80\x93 Live in Concert. Imediat dup\xc4\x83 terminarea turneului de promovare, Collins a p\xc4\x83r\xc4\x83sit trupa pentru a se axa pe cariera sa solo.\n_START_SECTION_\n1996-1998: Calling All Stations\n_START_PARAGRAPH_\nR\xc4\x83ma\xc8\x99i singurii doi membri ai trupei, Rutherford \xc8\x99i Banks au decis s\xc4\x83 angajeze un solist. Dup\xc4\x83 mai multe c\xc4\x83ut\xc4\x83ri, Ray Wilson a fost ales. Deoarece Collins a p\xc4\x83r\xc4\x83sit trupa, cei trei au decis s\xc4\x83 se \xc3\xaendrepte din nou spre rock progresiv. Totu\xc8\x99i, dup\xc4\x83 plecarea lui Collins, trupa i-a pierdut \xc8\x99i pe Stuermer \xc8\x99i Thompson. Stuermer a devenit chitarist principal pentru turneele de promovare ale lui Collins, iar Thompson a fost refuzat dup\xc4\x83 ce a cerut s\xc4\x83 devin\xc4\x83 un membru al trupei \xc3\xaen \xc3\xaentregime \xc8\x99i s-a desp\xc4\x83r\xc8\x9bit complet de trup\xc4\x83. Genesis a angajat doi tobo\xc8\x99ari, Nick D\'Virgilio pentru studio \xc8\x99i Nir Zidkyahu pentru turneul de promovare. Albumul a fost lansat \xc3\xaen 1997 \xc8\x99i s-a numit Calling All Stations. Acesta a fost un succes comercial \xc3\xaen Europa, dar nu a reu\xc8\x99it s\xc4\x83 se claseze pe primele 50 de pozi\xc8\x9bii \xc3\xaen topurile americane, ceea ce nu se mai \xc3\xaent\xc3\xa2mplase din 1974. Albumul a primit foarte multe critici negative, iar Rutherford \xc8\x99i Banks i-au concediat pe Wilson, Zidkyahu \xc8\x99i D\'Virgilio. Dup\xc4\x83 acestea, cei doi au decis s\xc4\x83 intre \xc3\xaen pauz\xc4\x83 p\xc3\xa2n\xc4\x83 se va g\xc4\x83si o solu\xc8\x9bie.\n_START_SECTION_\n2006-prezent: Reuniunea\n_START_PARAGRAPH_\n\xc3\x8en 2006, Collins a vorbit despre posibilitatea unui turneu mondial The Lamb Lies Down On Broadway (The Lamb) cu Gabriel, Hackett, Banks \xc8\x99i Rutherford. La \xc3\xaenceput, toat\xc4\x83 lumea a fost de acord, dar dup\xc4\x83 alte c\xc3\xa2teva propuneri din partea lui Collins, Gabriel \xc8\x99i-a pierdut interesul, iar Hackett a anun\xc8\x9bat c\xc4\x83 nu vine f\xc4\x83r\xc4\x83 acesta._NEWLINE_\xc3\x8entr-un final, Collins s-a reunit cu Banks, Rutherford \xc8\x99i vechii muzicieni live, Stuermer \xc8\x99i Thompson. Au pornit \xc3\xaentr-un turneu mondial ce s-a numit Turn It On Again: The Tour, cu melodii din toate perioadele trupei, except\xc3\xa2nd primul album. Aproape fiecare, melodie a fost c\xc3\xa2ntat\xc4\x83 cu o not\xc4\x83 mai jos, din cauza vocii lui Collins. Turneul a fost lansat ca album live, cu numele de Live over Europe 2007. Trupa a sus\xc8\x9binut un concert gratuit la Circus Maximus din Roma cu o audien\xc8\x9b\xc4\x83 de aproximativ 500.000-650.000 de oameni. Concertul a fost lansat separat ca DVD triplu \xc8\x99i se nume\xc8\x99te When in Rome 2007._NEWLINE_Dup\xc4\x83 terminarea turneului, Collins a r\xc4\x83mas al\xc4\x83turi de Banks \xc8\x99i Rutherford, dar trupa se afl\xc4\x83 \xc3\xaen prezent \xc3\xaen pauz\xc4\x83. Viitorul este nesigur: \xc3\x8en 2012, Banks a anun\xc8\x9bat c\xc4\x83 Genesis "s-a terminat", Collins este retras din activitatea muzical\xc4\x83 dar consider\xc4\x83 o revenire, iar Rutheford activeaz\xc4\x83 \xc8\x99i este constant \xc3\xaen turnee live cu trupa Mike + The Mechanics. De asemenea, Hackett porne\xc8\x99te \xc3\xaen fiecare iarn\xc4\x83 din 2013 \xc3\xaen prezent \xc3\xaen turneul Genesis Extended II, ce con\xc8\x9bine exclusiv melodii din era Genesis \xc3\xaen care s-a aflat, de la Nursery Cryme p\xc3\xa2n\xc4\x83 la Wind & Wuthering._NEWLINE_La finalul anului 2015, Phil Collins a revenit \xc3\xaen muzic\xc4\x83 \xc8\x99i a vorbit despre o posibil\xc4\x83 reuniune Genesis, \xc3\xaen aceea\xc8\x99i variant\xc4\x83 ca \xc3\xaen 2007, cu Banks \xc8\x99i Rutherford, deoarece "Gabriel nu ar c\xc3\xa2nta niciodat\xc4\x83 Invisible Touch"'